b'\n_START_ARTICLE_\nS\xc3\xa4rk\xc3\xa4nsalmen silta\n_START_SECTION_\nLiikenne\n_START_PARAGRAPH_\nS\xc3\xa4rk\xc3\xa4nsalmen siltaa kulkevan seututien 189 eli Rym\xc3\xa4ttyl\xc3\xa4ntien keskivuorokausiliikennem\xc3\xa4\xc3\xa4r\xc3\xa4 oli vuonna 2005 noin 5\xc2\xa0600 ajoneuvoa vuorokaudessa, kes\xc3\xa4ll\xc3\xa4 noin 7\xc2\xa0100 ajoneuvoa vuorokaudessa. Rym\xc3\xa4ttyl\xc3\xa4st\xc3\xa4 ja Merimaskusta mantereelle suuntautuva liikenne kulkee p\xc3\xa4\xc3\xa4asiassa S\xc3\xa4rk\xc3\xa4nsalmen sillan kautta.\n_START_SECTION_\nHistoria\n_START_PARAGRAPH_\nS\xc3\xa4rk\xc3\xa4nsalmeen saatiin moottorilossi vuonna 1935. Lossiliikenne jatkui aina S\xc3\xa4rk\xc3\xa4nsalmen sillan valmistumiseen asti ja loppuaikoina kahdella lossilla. Virallisesti silta avattiin 14. hein\xc3\xa4kuuta 1970, jolloin sen vihki k\xc3\xa4ytt\xc3\xb6\xc3\xb6n tasavallan presidentti Urho Kekkonen. Silta maksoi 50 miljoonaa markkaa vuoden 2000 rahassa. Silta yhdisti entiset Merimaskun ja Rym\xc3\xa4ttyl\xc3\xa4n kunnat kiinte\xc3\xa4ll\xc3\xa4 tieyhteydell\xc3\xa4 mantereeseen._NEWLINE_Vuosina 2006-2007 silta peruskorjattiin. T\xc3\xa4ll\xc3\xb6in uusittiin sillan reunapalkit, kaiteet, vesieristykset, p\xc3\xa4\xc3\xa4llysteet, maa- ja v\xc3\xa4lituen pinnoitukset sek\xc3\xa4 kannen alapuolinen ter\xc3\xa4srakenne, joka pintak\xc3\xa4siteltiin uudelleen. Korjausty\xc3\xb6 maksoi 1,5 miljoonaa euroa.\n_START_SECTION_\nL\xc3\xa4pp\xc3\xa4siltahanke\n_START_PARAGRAPH_\nS\xc3\xa4rk\xc3\xa4nsalmeen on suunniteltu rakennettavaksi kauko-ohjauksella avattava l\xc3\xa4pp\xc3\xa4silta, jossa olisi 12-metrinen vapaa aukko ja 15-metrinen poisvedett\xc3\xa4v\xc3\xa4 palasilta; aukon leveydeksi tulisi siis 27 metri\xc3\xa4. L\xc3\xa4pp\xc3\xa4silta sijaitsisi muutama sata metri\xc3\xa4 sillasta l\xc3\xa4nteen, tiepenkereell\xc3\xa4. Pengert\xc3\xa4 jouduttaisiin kaivamaan noin 10\xc2\xa0000 kuutiometri\xc3\xa4, josta noin kolmannes k\xc3\xa4ytett\xc3\xa4isiin l\xc3\xa4pp\xc3\xa4sillan tukipenkereiden korotukseen. Uuden v\xc3\xa4yl\xc3\xa4n pituudeksi tulisi noin 1,7 kilometri\xc3\xa4 ja kulkusyvyydeksi 3,2 metri\xc3\xa4._NEWLINE_L\xc3\xa4pp\xc3\xa4sillan my\xc3\xb6t\xc3\xa4 Naantalin vanhaankaupunkiin p\xc3\xa4\xc3\xa4sisiv\xc3\xa4t my\xc3\xb6s suuret, yli 16,5 metri\xc3\xa4 korkeat purjealukset ja Naantalin Kylpyl\xc3\xa4\xc3\xa4n hotellilaivat._NEWLINE_Tiepiirin teett\xc3\xa4m\xc3\xa4n selvityksen mukaan ty\xc3\xb6matka-aika pitenisi l\xc3\xa4pp\xc3\xa4sillan avauksen takia enimmill\xc3\xa4\xc3\xa4n noin 10 minuuttia. Silta avattaisiin kuitenkin vain kolme kertaa p\xc3\xa4iv\xc3\xa4ss\xc3\xa4 ja v\xc3\xa4ltt\xc3\xa4en tieliikenteen ruuhka-aikoja.'